รายงานของ FAO เตือนว่าราคาและความต้องการอาหารโลกกำลังเพิ่มสูงขึ้นอย่างรวดเร็ว
FAO เตือนว่ายอดการนำเข้าอาหารทั่วโลกในปีนี้อาจสูงกว่าหนึ่งล้านล้านดอลล่าร์ ซึ่งอาจส่งผลให้ราคาอาหารโลกสูงขึ้นในระดับที่ไม่เคยมีมาก่อน
ในรายงานภาพรวมสถานการณ์ด้านอาหารโลก องค์การอาหารและการเกษตรสหประชาชาติหรือ FAO เตือนว่าประชาคมโลกควรเตรียมตัวรับมือกับวิกฤตการณ์ด้านอาหารครั้งใหม่ นอกเสียจากว่าผลผลิตทางการเกษตรทั่วโลกจะเพิ่มขึ้นอย่างรวดเร็วชัดเจนในช่วงปีหน้า คุณ Abdolreza Abbassian นักเศรษฐศาสตร์อาวุโสของ FAO ระบุว่าราคาอาหารจำเป็นบางประเภทสูงขึ้นเกือบถึงระดับเดียวกับเมื่อปี ค.ศ 2008 ซึ่งเป็นปีที่เกิดวิกฤตการณ์ด้านอาหาร ด้วยเหตุนี้รายงานของ FAO จึงเตือนว่าประชาคมโลกควรเตรียมรับมือกับภาวะขาดแคลนอาหารในช่วงปีหน้า คุณ Abbassian ชี้ว่า ปัจจุบันราคาอาหารโลกเพิ่มขึ้นจากระดับเมื่อปีที่แล้วประมาณ 40-60% ซึ่งส่งผลกระทบใหญ่หลวงต่อบรรดาประเทศยากจนที่มีจำนวนมากกว่า 80 ประเทศทั่วโลก นักเศรษฐศาสตร์อาวุโสของ FAO ผู้นี้กล่าวว่า ในจำนวน 80 ประเทศที่ถูกจัดอยู่ในกลุ่มประเทศรายได้ต่ำและขาดดุลด้านอาหารนั้น มีกลุ่มประเทศยากจนที่สุดอย่างน้อย 30 ประเทศซึ่งต้องแบกรับภาระมหาศาลในการซื้ออาหารจากตลาดโลกในราคาที่สูงมากเช่นนี้ ในขณะเดียวกัน องค์การอาหารและการเกษตรสหประชาชาติคาดการณ์ใหม่ว่า ผลผลิตเมล็ดธัญพืชทั่วโลกปีนี้จะลดลงราว 2% อันเป็นผลมาจากสภาพภูมิอากาศไม่ดี และคาดว่าปริมาณเมล็ดธัญพืชสำรองเกือบทุกชนิดยกเว้นข้าวจะลดลงอย่างรวดเร็วเช่นกัน FAO ยังแนะนำด้วยว่าควรมีการผลิตข้าวโพด ข้าวสาลีและถั่วเหลืองเพิ่มขึ้นอย่างมากเพื่อรองรับความต้องการที่กำลังเพิ่มขึ้นทั่วโลกด้วย